b'\n_START_ARTICLE_\nDeweyn kymmenluokitusj\xc3\xa4rjestelm\xc3\xa4\n_START_PARAGRAPH_\nDeweyn luokittelu (engl. Dewey Decimal Classification) on maailman k\xc3\xa4ytetyin aineiston luokitteluj\xc3\xa4rjestelm\xc3\xa4. Sen kehitti 1870-luvulla Melvil Dewey ja se perustuu niin sanottuun kymmenluokitukseen. Kymmenluokituksessa on 10 p\xc3\xa4\xc3\xa4luokkaa (0\xe2\x80\x939) ja kullakin p\xc3\xa4\xc3\xa4luokalla 10 alaluokkaa. Deweyn luokituksen pohjalta on tehty monia erilaisia sovelluksia eri tarpeisiin, Suomen yleisiss\xc3\xa4 kirjastoissa on k\xc3\xa4yt\xc3\xb6ss\xc3\xa4 yleisten kirjastojen luokitusj\xc3\xa4rjestelm\xc3\xa4 YKL. Tieteellisiss\xc3\xa4 kirjastoissa ja oppilaitoskirjastoissa on k\xc3\xa4yt\xc3\xb6ss\xc3\xa4 yleinen kymmenluokittelu UDK._NEWLINE_Deweyn luokitus perustuu suurelta osin Francis Baconin  tieteiden j\xc3\xa4rjestelm\xc3\xa4\xc3\xa4n, mutta siin\xc3\xa4 on my\xc3\xb6s n\xc3\xa4hty viitteit\xc3\xa4 Hegeliin. Deweyn luokituksen my\xc3\xb6t\xc3\xa4 luovuttiin kiinte\xc3\xa4st\xc3\xa4 hankintaj\xc3\xa4rjestyksen mukaisesta hyllyj\xc3\xa4rjestyksest\xc3\xa4 ja siirryttiin suhteelliseen hyllyj\xc3\xa4rjestelm\xc3\xa4\xc3\xa4n.\n_START_SECTION_\nHistoria\n_START_PARAGRAPH_\nMelvil Dewey ehdotti uutta kymmenj\xc3\xa4rjestelm\xc3\xa4\xc3\xa4n perustuvaa luokitustaan vuonna 1873, koska h\xc3\xa4n ei ollut tyytyv\xc3\xa4inen kiinte\xc3\xa4\xc3\xa4n hyllyj\xc3\xa4rjestykseen. H\xc3\xa4nen kehittelem\xc3\xa4ns\xc3\xa4 luokkiin ja alaluokkiin perustuvan luokituksen rakenne mahdollisti teosten joustavan sijoittelun. Deweyn l\xc3\xa4hestymistapa luokitukseen oli k\xc3\xa4yt\xc3\xa4nn\xc3\xb6llinen._NEWLINE_Deweyn luokitusk\xc3\xa4yt\xc3\xa4nn\xc3\xb6t tulivat k\xc3\xa4ytt\xc3\xb6\xc3\xb6n Suomen yleisiss\xc3\xa4 kirjastoissa A. A. Granfeltin ja William Sippolan vaikutuksesta 1900-luvun alkupuolella. Yhdysvalloista alkunsa saanut Public Library Movement toi uusia menetelmi\xc3\xa4 yleisille kirjastoille, esimerkiksi hyllyt haluttiin avata yleis\xc3\xb6lle. T\xc3\xa4m\xc3\xa4 vaati uusia k\xc3\xa4yt\xc3\xa4nt\xc3\xb6j\xc3\xa4, kuten esimerkiksi yhteinen luokitteluj\xc3\xa4rjestelm\xc3\xa4. Kansanvalistusseura palkkasi Granfeltin ajanmukaistamaan kirjastonhoidon k\xc3\xa4yt\xc3\xa4nt\xc3\xb6j\xc3\xa4 ja kirjoittamaan kirjastonhoidon oppaan. Granfeltin apuna toimi Sippola, joka oli Deweyn ja amerikkalaisten kirjastok\xc3\xa4yt\xc3\xa4nt\xc3\xb6jen ihailija. Vuonna 1905 ilmestyneess\xc3\xa4 Granfeltin kirjoittamassa kirjastonhoidon oppaassa tuotiinkin voimakkaasti esiin amerikkalaisia kirjastonhoidon k\xc3\xa4yt\xc3\xa4nt\xc3\xb6j\xc3\xa4 ja siin\xc3\xa4 esitettiin luokitukseksi Deweyn kymmenluokitusta. Deweyn luokituksen valinta yleisille kirjastoille ei kuitenkaan ollut aivan selv\xc3\xa4 asia. Vasta perustetussa Kirjastolehdess\xc3\xa4 k\xc3\xa4ytiin paljon keskustelua luokituksesta ja Deweyn luokitukselle esitettiin kritiikki\xc3\xa4 ja vaihtoehtoja. Lopulta valtion kirjastotoimikunta p\xc3\xa4\xc3\xa4tti valita Deweyn kymmenluokituksen yleisten kirjastojen luokitusj\xc3\xa4rjestelm\xc3\xa4ksi ja ensimm\xc3\xa4inen varsinainen luokitusopas valmistui vuonna 1925.\n_START_SECTION_\nK\xc3\xa4ytt\xc3\xb6 ja yll\xc3\xa4pito\n_START_PARAGRAPH_\nDeweyn kymmenluokitusta k\xc3\xa4ytet\xc3\xa4\xc3\xa4n edelleen, mutta ennen kaikkea sit\xc3\xa4 on k\xc3\xa4ytetty pohjana muille luokitusj\xc3\xa4rjestelmille. K\xc3\xa4ytt\xc3\xb6\xc3\xb6noton alusta asti kirjastot ovat muokanneet ja soveltaneet Deweyn luokitusta omiin tarpeisiinsa._NEWLINE_Suomessa Deweyn luokitusta ei k\xc3\xa4ytet\xc3\xa4 sellaisenaan, mutta yleisten kirjastojen luokitusj\xc3\xa4rjestelm\xc3\xa4 YKL sek\xc3\xa4 Helsingin kaupunginkirjaston  luokitusj\xc3\xa4rjestelm\xc3\xa4 pohjautuvat Deweyn kymmenluokitukseen. YKL:n laatimisessa haluttiin muuttaa alkuper\xc3\xa4ist\xc3\xa4 systeemi\xc3\xa4 (DDC) mahdollisimman v\xc3\xa4h\xc3\xa4n ja p\xc3\xa4\xc3\xa4periaatteena oli k\xc3\xa4yt\xc3\xa4nn\xc3\xb6llisyys. Joitakin muutoksia kuitenkin tehtiin Tanskan DDC-mukaelmaa esikuvana pit\xc3\xa4en. Suurin muutos oli maantieteen erottaminen historian luokasta 9 uudeksi p\xc3\xa4\xc3\xa4luokaksi 4, johon aikaisemmin kuulunut kielitiede yhdistettiin kirjallisuuden luokkaan 8._NEWLINE_Suomen tieteellisiss\xc3\xa4 kirjastoissa k\xc3\xa4yt\xc3\xb6ss\xc3\xa4 oleva yleinen kymmenluokitus UDK on my\xc3\xb6s alun perin ollut Deweyn kymmenluokituksen johdannainen, mutta sen kehitys on erkaantunut Deweyn kymmenluokituksesta jo 1800-luvun lopusta l\xc3\xa4htien. Nykyinen UDK ei ole enumeratiivinen kuten DDC vaan fasetoitu luokitus muodostuen osiin jaetusta sanastosta ja kieliopista/s\xc3\xa4\xc3\xa4nn\xc3\xb6ist\xc3\xa4, joiden mukaan muodostetaan luokkia dokumenteille, joissa eri k\xc3\xa4sitteet esiintyv\xc3\xa4t eri yhdistelmin\xc3\xa4._NEWLINE_Deweyn kymmenluokitusen p\xc3\xa4ivitykset ja uudet versiot julkaisee yhdysvaltalainen OCLC (Online Computer Library Center), joka sai luokittelun tekij\xc3\xa4noikeudet haltuunsa ostettuaan Forest Pressin vuonna 1988. Lyhent\xc3\xa4m\xc3\xa4tt\xc3\xb6m\xc3\xa4t versiot ilmestyv\xc3\xa4t noin seitsem\xc3\xa4n vuoden v\xc3\xa4lein; viimeksi julkaistiin 23. painettu versio vuonna 2011 ja uudempi 24. versio julkaistaneen kes\xc3\xa4ll\xc3\xa4 2018. Luokitusj\xc3\xa4rjestelm\xc3\xa4n kehityksest\xc3\xa4 on OCLC:n kanssa huolehtinut Yhdysvaltain kongressin kirjasto.'